JY LEES NOU Oprah, Angelina, Beyoncé onder die 100 magtigste vroue
Kylie Jenner is swanger
Forbes se jaarlikse lys van die 100 magtigste vroue in die wêreld is pas weer bekend gemaak. Hiér is die vroue wat mag herdefinieer ...
Heel bo-aan die lys is die politieke swaargewig Angela Merkel, bondskanselier van Duitsland. Maar 'n hele paar name uit die mode- en vermaaklikheidswêreld tel ook onder die wêreld se "magtigstes". En dis nie net danksy hul skoonheid en sterstatus nie.
Ander celebs op die lys is die kletskoningin Oprah, onder meer die hoof van Harpo Productions én die stigter van die Oprah Winfrey Leadership Academy for Girls in Suid-Afrika. Die sangeres Shakira is 'n UNICEF-ambassadeur en sy het die Barefoot-stigting, wat geld vir kinderontwikkeling insamel, tot stand gebring.
Die 32-jarige model Gisele Bündchen het ook dié lys gehaal omdat sy onder meer 'n ambassadeur is vir die VN se omgewingsprogram. Beyoncé (wie se man, Jay-Z, die gerugte ontken het dat sy swanger is) is aan die stuur van die Beyoncé-handelsmerk, wat van haar nie net 'n vermaaklikheidster maak nie, maar ook 'n sakevrou. Die komediant Sofía Vergara (Modern Family) is 'n entrepreneur met haar eie klerereeks. Sy is ook die medestigter van Latin WE, 'n talentmaatskappy.
Dit is die tiende jaar dat Forbes die lys opstel, en daar is 15 vroue wat al die afgelope dekade jaarliks die lys haal. Hulle is: Oprah; Hillary Clinton; Christine Lagarde van die Internasionale Monetêre Fonds; Sonia Gandhi (Indiese politikus); Indra Nooyi, hoofuitvoerende beampte (HUB) van Pepsi; Helen Clark (VN); Nancy Pelosi (Amerikaanse politikus); Anne Sweeney (Disney); Amy Pascal (Sony); koningin Elizabeth II; Abigail Johnson ('n Amerikaanse grootkop in die beleggingswêreld); Ho Ching (HUB Temasek); die nuuslesers Diane Sawyer en Greta Van Susteren; en die skrywer J.K. Rowling.